EUROPOS PARLAMENTO IR TARYBOS REGLAMENTAS (EB) Nr. 107/2005
2005 m. sausio 12 d.
iš dalies keičiantis Reglamentą (EB) Nr. 2130/2001 dėl pagalbos priemonių iškeldintiems Azijos ir Lotynų Amerikos besivystančių šalių žmonėms
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį ir ypač jos 179 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
Bendrija pagal Reglamentą (EB) Nr. 2130/2001 (2) įgyvendina programą, skirtą teikti pagalbos priemones iškeldintiems Azijos ir Lotynų Amerikos besivystančiųjų šalių žmonėms. To reglamento galiojimas baigėsi 2004 m. gruodžio 31 d.
(2)
Reglamente (EB) Nr. 2130/2001 numatoma, kad jo atnaujinimas priklausys nuo jo integravimo galimybių į suvestinį pagrindų Reglamentą dėl Azijos ir Lotynų Amerikos.
(3)
2002 m. liepos mėnesį Komisija priėmė pasiūlymą dėl Europos Parlamento ir Tarybos reglamento dėl Bendrijos bendradarbiavimo su Azijos ir Lotynų Amerikos šalimis (3), kuris įtraukia pagalbą iškeldintiems Azijos ir Lotynų Amerikos besivystančių šalių žmonėms ir panaikina Reglamentą (EB) Nr. 2130/2001. Pasiūlytas reglamentas nebuvo priimtas laiku, kad įsigaliotų iki 2004 m. gruodžio 31 d. Tokia padėtis gali kelti pavojų pagalbos priemonių iškeldintiems Azijos ir Lotynų Amerikos besivystančių šalių žmonėms tęstinumui ir jų sklandžiam įgyvendinimui.
(4)
Būtina užtikrinti Reglamento (EB) Nr. 2130/2001 taikymą kol įsigalios būsimasis reglamentas. Tuomet pastarasis reglamentas bus nauja teisinė sistema, skirta pagalbos priemonėms iškeldintiems šių dviejų regionų žmonėms.
(5)
Būtina nurodyti finansinę struktūrą, skirtą likusiems esamos finansinės perspektyvos metams, t. y. 2005 ir 2006 m.
(6)
Taip pat būtina numatyti Reglamento (EB) Nr. 2130/2001 taikymo nepriklausomą įvertinimą.
(7)
Todėl Reglamentas (EB) Nr. 2130/2001 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2130/2001 iš dalies keičiamas taip:
1)
8 straipsnio 1 dalis pakeičiama taip:
„1. Komisija atsako už šiame reglamente numatytų priemonių įvertinimą, priėmimą ir administravimą pagal galiojančią biudžeto sudarymo tvarką ir kitas procedūras, ypač tas, kurios numatytos 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 27 straipsnyje, 48 straipsnio 2 dalyje ir 167 straipsnyje (4).“;
2)
15 straipsnyje įterpiama ši dalis:
„1a. Finansinė struktūra šiam reglamentui įgyvendinti 2005-2006 m. laikotarpiu yra 141 milijonas eurų.“;
3)
20 straipsnio antroji pastraipa pakeičiama taip:
„Jis taikomas iki 2006 m. gruodžio 31 d.“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2005 m. sausio 12 d.